b'\n_START_ARTICLE_\nKimmo Mustakallio\n_START_PARAGRAPH_\nKimmo Kalervo Mustakallio (7. hein\xc3\xa4kuuta 1931 Helsinki \xe2\x80\x93 15. elokuuta 2016 Helsinki) oli suomalainen l\xc3\xa4\xc3\xa4k\xc3\xa4ri ja professori. _NEWLINE_Mustakallion vanhemmat olivat l\xc3\xa4\xc3\xa4k\xc3\xa4ri, apulaisprofessori Martti J. Mustakallio ja Heddi Magnhild Sj\xc3\xb6berg. H\xc3\xa4nen puolisonsa oli n\xc3\xa4yttelij\xc3\xa4 Marita Nordberg, ja Sami Mustakallio on heid\xc3\xa4n poikansa. Mustakallio tuli ylioppilaaksi Suomalaisesta normaalilyseosta 1949, valmistui l\xc3\xa4\xc3\xa4ketieteen lisensiaatiksi 1956 Helsingin yliopistosta, ihotautien erikoisl\xc3\xa4\xc3\xa4k\xc3\xa4riksi 1965 ja l\xc3\xa4\xc3\xa4ketieteen tohtoriksi 1966. Vuonna 1967 Mustakallio nimitettiin apulaisprofesoriksi Helsingin yliopistollisen keskussairaalan iho- ja sukupuolitautien klinikkaan. Vuosina 1968\xe2\x80\x931994 h\xc3\xa4n oli klinikan ylil\xc3\xa4\xc3\xa4k\xc3\xa4ri ja Helsingin yliopiston iho- ja sukupuolitautiopin professori. Mustakallion tutkimusalaa olivat iho ja sen sairauksien kudoskemia sek\xc3\xa4 iho-, sidekudos- ja sukupuolitauteihin liittyv\xc3\xa4t immunologiset ilmi\xc3\xb6t. H\xc3\xa4nen tieteellisten julkaisujensa m\xc3\xa4\xc3\xa4r\xc3\xa4 on yli 200. Mustakallio oli Saksan, Tanskan, Puolan, Israelin sek\xc3\xa4 Euroopan dermatologisten yhdistysten kunniaj\xc3\xa4sen. L\xc3\xa4\xc3\xa4k\xc3\xa4riseura Duodecimin puheenjohtaja Mustakallio oli 1978\xe2\x80\x931982. Mustakallio oli Suomalaisen tiedeakatemian j\xc3\xa4sen vuodesta 1973.'